Na podlagi drugega odstavka 11. člena Zakona o finančni upravi (Uradni list RS, št. 25/14, 39/22 in14/23) ter tretjega odstavka 23. člena Akta o notranji organizaciji in sistemizaciji delovnih mest v Finančni upravi RS (št. 010-6/2016-198, z dne 13. 2. 2019, s spremembami in dopolnitvami) izdajam

**Splošne pogoje plačevanja dajatev z e-računom**

1. **Splošne določbe**
2. člen

(namen)

(1) S temi Splošnimi pogoji plačevanja dajatev z e-računom (v nadaljevanju: splošni pogoji) so opredeljene medsebojne pravice in obveznosti izdajatelja e-računa in prejemnika e-računa za plačevanje obveznih dajatev in drugih denarnih nedavčnih obveznosti, ki so evidentirane v knjigovodski evidenci Finančne uprave Republike Slovenije (v nadaljevanju: FURS), z e-računom.

(2) S prijavo na storitev e-račun prejemnik e-računa potrjuje:

* da je s temi splošnimi pogoji seznanjen in da z njimi v celoti soglaša,
* da je preveril, da banka prejemnika e-računa podpira storitev e-račun,
* da se banki prejemnika e-računa in Upravi Republike Slovenije za javna plačila razkrijejo podatki, ki so davčna tajnost,
* da soglaša, da izdajatelj e-računa obdeluje in hrani osebne podatke, ki so pridobljeni zaradi potreb poslovanja z e-računi, za namene poslovanja z e-računi,
* da je seznanjen, da so informacije o varstvu osebnih podatkov objavljene na [spletni strani FURS](http://www.fu.gov.si/kontakti/?type=atomtx_news_pi1%5BoverwriteDemand%5D%5Byear%5D%3D2015tx_news_pi1%5BoverwriteDemand%5D%5Bmonth%5D%3D04tx_news_pi1%5Bcontroller%5D%3DNewscHash%3D2bf3b605ff3d8cc248fe37c8d1b61f12tx_news_pi1%5BoverwriteDemand%5D%5Byear%5D%3D2016tx_news_pi1%5BoverwriteDemand%5D%5Bmonth%5D%3D02tx_news_pi1%5Bcontroller%5D%3DNewscHash%3Dbf703df0008af97de30b8d5c8113c41a#c6991),
* da je seznanjen, da prijava za storitev e-račun praviloma omogoča prejem e-računa za plačilo obveznih dajatev, ki prve zapadejo v plačilo potem, ko je izdajatelj e-računa prejel prijavo za storitev e-račun.

1. člen

(opredelitev izrazov)

Posamezni izrazi uporabljeni v teh splošnih pogojih imajo naslednji pomen:

* **e-račun** je obvestilo o plačilnem nalogu v elektronski obliki, ki ga izdajatelj e-računa izda prejemniku in pošlje v spletno banko, praviloma za namen izvršitve enkratnega plačila za več vrst obveznih dajatev, ki se plačujejo na različne račune in zapadejo v plačilo istočasno,
* **izdajatelj e-računa** iz prejšnje alineje je FURS,
* **način prijave in odjave od prejema e-računa** – plačnik davka lahko prijavi/odjavi prejemanje e-računa v svoji spletni banki,
* **plačnik davka** je zavezanec za davek kot je opredeljen v Zakonu o davčnem postopku[[1]](#footnote-1) (v nadaljevanju: ZDavP-2),
* **prejemnik e-računa** je plačnik davka, ki se prijavi za storitev e-računa,
* **banka prejemnika e-računa** je banka, pri kateri ima prejemnik e-računa odprt transakcijski račun in uporablja spletno banko; banka prejema e-račune in jih posreduje prejemniku e-računa,
* **UJP** (Uprava Republike Slovenije za javna plačila)je enotna vstopna oziroma izstopna točka za izmenjavo e-računov, ki jih izdajajo in prejemajo proračunski uporabniki ter organ, ki opravlja plačilne storitve za proračunske uporabnike,
* **format e-računa** – e-račun je izdan v XML obliki določeni s standardom eSlog[[2]](#footnote-2) in v PDF obliki,
* **obvezna dajatev** je dajatev, kot je definirana v Zakonu o finančni upravi[[3]](#footnote-3),
* **druge denarne nedavčne obveznosti** so obveznosti zavezanca, ki niso obvezne dajatve in za izterjavo katerih je v skladu z zakonom pristojen FURS,
* **davek** ima enak pomen kot v ZDavP-2,
* **obračun davka** zajema davčni obračun, obračun davčnega odtegljaja in obračun prispevkov za socialno varnost,
* **račun** je podračun izdajatelja e-računa odprt pri UJP, ki je namenjen za plačevanje obveznih dajatev in drugih denarnih nedavčnih obveznosti oziroma transakcijski račun za katerega prejemnik e-računa želi prejemati e-račun,
* **referenca prejemnika** je podatek na plačilnem nalogu na podlagi katerega se določi plačnik davka in vrsta davka, ki se plačuje.

1. **Prijava prejemanja e-računa**
2. člen

(prijava in prenehanje prejemanja e-računov)

(1) Plačnik davka se prijavi za storitev oziroma odjavi od storitve e-račun v svoji spletni banki (banka prejemnika e-računa). Banka prejemnika e-računa posreduje podatek o prijavi oziroma odjavi UJP, le-ta pa izdajatelju e-računa.

(2) Za odjavo za storitev e-račun se šteje tudi, če se transakcijski račun prejemnika e-računa, ki je bil naveden v prijavi, zapre.

(3) Prijava za storitev e-račun velja za vse obračune davka objavljene v seznamu na spletni strani izdajatelja e-računa v skladu s prvo alinejo 5. člena teh splošnih pogojev. Prijava za storitev e-račun velja tudi za obračune davka vključene na seznam po oddani prijavi za storitev e-račun.

1. **Pravice in obveznosti**
2. člen

(pravice in obveznosti prejemnika e-računa)

Pravice in obveznosti prejemnika e-računa so:

* da se za prejemanje e-računov prijavi na način opisan v 3. členu teh splošnih pogojev,
* da za izdajatelja e-računa odda prijavo za storitev e-račun samo za en transakcijski račun, katerega imetnik je prejemnik e-računa,
* da posluje z banko, ki omogoča prejemanje e-računov,
* da z dnem prijave na storitev e-računa prevzema vse pravice in obveznosti, ki izhajajo iz teh splošnih pogojev,
* da lahko kadarkoli izvrši odjavo od prejemanja e-računov, tako da odjavi storitev e-račun v svoji spletni banki (banka prejemnika e-računa),
* da s prijavo na e-račun jamči za resničnost in pravilnost vseh posredovanih podatkov in da mora o vsaki spremembi povezani s prejemanjem e-računa, takoj obvestiti izdajatelja e-računa, v primeru da tega ne naredi, nosi odgovornost za morebitno nepravilno vročanje e-računa,
* v primeru, da e-račun ni dostavljen, preveri delovanje spletne banke oz. v informacijskem sistemu eDavki preveri stanje svojih obveznosti,
* da predloži obračun davka, ki je podlaga za izdajo e-računa, v rokih določenih z veljavnimi predpisi,
* najkasneje ob zapadlosti poravna svoje obveznosti do izdajatelja e-računa z referenco prejemnika in na račun določen v e-računu,
* da na račun z referenco prejemnika, ki je določena na posameznem e-računu, izvrši plačila največ v višini obveznosti navedeni v posameznem e-računu,
* da v spletni banki zavrne sprejem e-računa, če je obveznosti vključene na e-račun, poravnal že pred prejemom e-računa.

1. člen

(pravice in obveznosti izdajatelja e-računa)

Pravice in obveznosti izdajatelja e-računa so:

* da na svoji spletni strani objavi seznam obračunov davka na podlagi katerih izdaja e-račun,
* da na svoji spletni strani objavi bistvene spremembe pri izdaji e-računa,
* da plačnikom davka izda e-račun za plačilo davka pri prvem predloženem obračunu davka, ki je predložen po dnevu prejema prijave za storitev e-račun, razen v primeru obveznosti določenih na podlagi obračuna akontacije dohodnine in dohodnine od opravljanja dejavnosti oziroma obračuna davka na dohodka pravnih oseb, za plačilo katerih se e-račun izda, če je prijava za storitev e-račun prejeta do 14. v mesecu,
* da pri izdaji e-računa upošteva zadnjo prejeto prijavo za storitev e-račun,
* izda e-račun za obveznosti, ki zapadejo v plačilo v tekočem koledarskem mesecu, praviloma najkasneje tri dni pred datumom zapadlosti,
* izda e-račun na podlagi predloženega obračuna davka na osnovi katerega se določijo vrste in višine davkov, ki bodo poravnani s plačilom prejetim na račun in z referenco prejemnika, ki sta določena na e-računu,
* pri določitvi zneska za plačilo obveznosti obračunanih z obračunom prispevkov za socialno varnost oz. obračunom davčnega odtegljaja upošteva tudi popravke tega obračuna, če so le-ti predloženi isti dan kot predhodno predloženi obračun davka,
* pri določitvi zneska za plačilo akontacij dohodnine in akontacij davka od dohodka pravnih oseb upošteva popravke obračuna akontacije dohodnine in dohodnine od opravljanja dejavnosti oziroma obračuna davka od dohodka pravnih oseb predložene do 14. v mesecu v katerem akontacije davka zapadajo v plačilo,
* pri določitvi zneska za plačilo davka na podlagi obračuna akontacije dohodnine in dohodnine od opravljanja dejavnosti oziroma obračuna davka od dohodka pravnih oseb upošteva popravke tega obračunov davka predložene do 5. delovnega dne pred datumom zapadlosti obveznosti,
* da v primeru, če obveznosti obračunane v obračunu davka ne zapadejo v plačilo istočasno, izda e-račune za plačilo obveznosti glede na rok za plačilo obveznosti,
* izda e-račun za plačilo obveznosti, če je med rokom za predložitev obračuna davka s katerim so obračunane obveznosti in rokom za plačilo obveznosti najmanj 3 dni,
* da za obveznosti določene z različnimi obračuni davka predloženimi isti dan in ki zapadejo v plačilo istočasno, izda en e-račun za plačilo davka,
* da ne glede na predhodno alinejo izda en e-račun za plačilo obveznosti določenih z obračunom prispevkov za socialno varnost, ki je oddan v tekočem mesecu, obveznosti iz naslova akontacije dohodnine in dohodnine od opravljanja dejavnost ter drugih obveznosti iz naslova prispevkov za socialno varnost obračunanih z obračunom davčnega odtegljaja oz. iz naslova obveznosti opredeljenih v 9. alineji tega člena, če zapadejo v plačilo isti dan,
* prejemniku e-računa ne izda e-računa, če je transakcijski račun prejemnika e-računa, za katerega je bila prejeta prijava za storitev e-račun, zaprt,
* da kot preplačilo obravnava znesek plačila prejetega na račun in z referenco prejemnika določeno na posameznem e-računu, ki presega znesek obveznosti za plačilo določen na tem e-računu.

1. **Plačilo davka**
2. člen

(vrstni red plačila davka)

(1) S prejetim plačilom na podlagi e-računa se poravnajo davki navedeni na e-računu in sicer po vrstnem redu prej dospele obveznosti posamezne vrste davka.

(2) Če plačilo na račun in z referenco prejemnika, ki sta določena na e-računu, ne zadostuje za plačilo vseh davkov določenih na e-računu se posamezna vrsta davka poravna pod pogoji določenimi v prvem odstavku tega člena v sorazmernem deležu glede na zneske določene na e-računu.

(3) Za plačilo prejeto na podlagi posameznega e-računa se šteje plačilo, ki je izvršeno na račun in z referenco prejemnika, ki je določena na posameznem e-računu.

(4) Če davek ni plačan v predpisanem roku, se plačajo zamudne obresti (prvi odstavek 96. člena ZDavP-2).

1. **Končne določbe**
2. člen

(spreminjanje splošnih pogojev)

(1) FURS si pridržuje pravico spremeniti te splošne pogoje. Vsakokratni veljavni splošni pogoji so objavljeni na spletni strani FURS.

(2) Če prejemnik e-računa ne soglaša s spremenjenimi splošnimi pogoji se odjavi za storitev e-račun v svoji spletni banki.

(3) Šteje se, da prejemnik e-računa soglaša s spremenjenimi splošnimi pogoji poslovanja, če v roku 15 dni od datuma objave spremembe splošnih pogojev na spletni strani FURS ne poda odjave za storitev e-račun v svoji spletni banki.

1. člen

(reševanje sporov)

Morebitne spore v zvezi s temi splošnimi pogoji poslovanja izdajatelj e-računa in prejemnik e-računa rešujeta sporazumno. Če sporazumna rešitev ni možna, spor rešuje stvarno pristojno sodišče v Ljubljani.

1. člen

(prenehanje veljavnosti)

Z dnem uveljavitve teh pogojev prenehajo veljati Splošni pogoji plačevanja dajatev z e-računom št. 405-13/2019-5 z dne 31. 5. 2022.

1. člen

(začetek veljavnosti)

Ti splošni pogoji začnejo veljati naslednji dan od podpisa.

Številka: 405-13/2019-6

Datum: 19. 05. 2023

Peter Grum,

generalni direktor

1. Uradni list RS, št. [13/11](http://www.uradni-list.si/1/objava.jsp?sop=2011-01-0553) – uradno prečiščeno besedilo, [32/12](http://www.uradni-list.si/1/objava.jsp?sop=2012-01-1402), [94/12](http://www.uradni-list.si/1/objava.jsp?sop=2012-01-3643), [101/13](http://www.uradni-list.si/1/objava.jsp?sop=2013-01-3676) – ZDavNepr, [111/13](http://www.uradni-list.si/1/objava.jsp?sop=2013-01-4127), [25/14](http://www.uradni-list.si/1/objava.jsp?sop=2014-01-0961) – ZFU, [40/14](http://www.uradni-list.si/1/objava.jsp?sop=2014-01-1619) – ZIN-B, [90/14](http://www.uradni-list.si/1/objava.jsp?sop=2014-01-3647), [91/15](http://www.uradni-list.si/1/objava.jsp?sop=2015-01-3571), [63/16](http://www.uradni-list.si/1/objava.jsp?sop=2016-01-2685), [69/17](http://www.uradni-list.si/1/objava.jsp?sop=2017-01-3269), [13/18](http://www.uradni-list.si/1/objava.jsp?sop=2018-01-0544) – ZJF-H, [36/19](http://www.uradni-list.si/1/objava.jsp?sop=2019-01-1628), [66/19](http://www.uradni-list.si/1/objava.jsp?sop=2019-01-2928), [145/20](http://www.uradni-list.si/1/objava.jsp?sop=2020-01-2544) – odl. US, [203/20](http://www.uradni-list.si/1/objava.jsp?sop=2020-01-3772) – ZIUPOPDVE, [39/22](http://www.uradni-list.si/1/objava.jsp?sop=2022-01-0770) – ZFU-A, [52/22](http://www.uradni-list.si/1/objava.jsp?sop=2022-01-1091) – odl. US, 87/22 – odl.US in 163/22. [↑](#footnote-ref-1)
2. 3. člen Pravilnika o načinu izmenjave elektronskih računov prek enotne vstopne in izstopne točke pri Upravi Republike Slovenije za javna plačila (Uradni list RS, št. [32/19](http://www.uradni-list.si/1/objava.jsp?sop=2017-01-1376)). [↑](#footnote-ref-2)
3. Uradni list, RS, št. 25/14, 39/22 in 14/23. [↑](#footnote-ref-3)